CELEX: 32008D0744
Language: bg
Date: 2008-09-18 00:00:00
Title: 2008/744/ЕО: Решение на Комисията от 18 септември 2008 година за невключване на диклоран в приложение I към Директива 91/414/ЕИО на Съвета и за отнемане на разрешенията за продукти за растителна защита, съдържащи това вещество (нотифицирано под номер C(2008) 5086) (Текст от значение за ЕИП)

19.9.2008   
            
            
               BG
            
            
               Официален вестник на Европейския съюз
            
            
               L 251/43
            
         
      РЕШЕНИЕ НА КОМИСИЯТА
   
   от 18 септември 2008 година
   за невключване на диклоран в приложение I към Директива 91/414/ЕИО на Съвета и за отнемане на разрешенията за продукти за растителна защита, съдържащи това вещество
   (нотифицирано под номер C(2008) 5086)
   (текст от значение за ЕИП)
   (2008/744/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 8, параграф 2, четвърта алинея от нея,
   като има предвид, че:
   
               (1)
            
            
               В член 8, параграф 2 от Директива 91/414/ЕИО се предвижда, че дадена държава-членка може, през период от 12 години, считано от датата на нотифициране на посочената директива, да разреши пускането на пазара на продукти за растителна защита, съдържащи активни вещества, които не са изброени в приложение I към посочената директива, но се намират вече на пазара две години след датата на нотифицирането ѝ, докато тези вещества постепенно се изследват в рамките на работна програма.
            
         
               (2)
            
            
               С регламенти (ЕО) № 451/2000 (2) и (ЕО) № 1490/2002 (3) на Комисията се определят подробните правила за изпълнението на третия етап от работната програма, посочена в член 8, параграф 2 от Директива 91/414/ЕИО, и се установява списък с активни вещества, които трябва да бъдат оценени с оглед на евентуалното им включване в приложение I към Директива 91/414/ЕИО. Този списък включва диклоран.
            
         
               (3)
            
            
               Въздействието на диклоран върху човешкото здраве и околната среда е оценено в съответствие с разпоредбите на регламенти (ЕО) № 451/2000 и (ЕО) № 1490/2002 за редица употреби, предложени от нотификатора. Освен това в тези регламенти се определят държавите-членки докладчици, които трябва да представят съответните доклади за оценка и препоръки на Европейския орган за безопасност на храните (ЕОБХ) в съответствие с член 8, параграф 1 от Регламент (ЕО) № 451/2000. За диклоран държавата-членка докладчик беше Испания, като цялата информация от значение бе предоставена на 22 юли 2005 г.
            
         
               (4)
            
            
               Комисията разгледа веществото диклоран в съответствие с член 11а от Регламент (ЕО) № 1490/2002. Проектодокладът за въпросното вещество беше разгледан от държавите-членки и от Комисията в рамките на Постоянния комитет по хранителната верига и здравето на животните и финализиран на 20 май 2008 г. под формата на доклад за преглед на Комисията.
            
         
               (5)
            
            
               По време на разглеждането от страна на комитета на посоченото активно вещество и като бяха взети предвид коментарите от страна на държавите-членки, се стигна до заключението, че са налице недвусмислени признаци, според които може да се очаква веществото да има вредно въздействие върху човешкото здраве и особено върху работещите с него, тъй като експозицията му надвишава 100 % от ПНИО (приемливо ниво на излагане на оператор). Освен това в доклада за преглед на веществото са включени и други опасения, които бяха посочени от държавата-членка докладчик в доклада ѝ за оценка.
            
         
               (6)
            
            
               Комисията прикани нотификатора да представи своите коментари относно резултатите от разглеждането на диклоран и относно намерението си да продължи да предлага веществото за одобрение или не. Нотификаторът представи своите коментари, които бяха внимателно разгледани. Въпреки изложените от страна на нотификатора доводи обаче, посочените опасения не можеха да бъдат пренебрегнати, а оценките, направени въз основа на предоставената информация, не показваха, че при предложените условия на употреба може да се очаква продуктите за растителна защита, съдържащи диклоран, да отговарят като цяло на изискванията, определени в член 5, параграф 1, букви a) и б) от Директива 91/414/ЕИО.
            
         
               (7)
            
            
               Поради това веществото диклоран не следва да бъде включено в приложение I към Директива 91/414/ЕИО.
            
         
               (8)
            
            
               Следва да бъдат взети мерки, за да се гарантира, че предоставените разрешения за продукти за растителна защита, съдържащи диклоран, ще бъдат отнети в рамките на определен срок от време и няма да бъдат подновявани, както и че няма бъдат издавани нови разрешения за такива продукти.
            
         
               (9)
            
            
               Всеки гратисен период, предоставен от държава-членка за унищожаване, съхранение, пускане на пазара и използване на съществуващите запаси от продукти за растителна защита, съдържащи диклоран, следва да бъде ограничен до 12 месеца, за да се позволи употребата на съществуващите запаси за един допълнителен вегетативен период, което е гаранция, че продуктите за растителна защита, съдържащи диклоран, ще останат в наличност в продължение на 18 месеца, считано от датата на приемане на настоящото решение.
            
         
               (10)
            
            
               Настоящото решение не възпрепятства подаването на заявление за диклоран в съответствие с член 6, параграф 2 от Директива 91/414/ЕИО и Регламент (ЕО) № 33/2008 на Комисията от 17 януари 2008 г. за определяне на подробни правила за прилагането на Директива 91/414/ЕИО на Съвета във връзка с редовна и ускорена процедура за оценката на активни вещества, които са били част от работната програма, посочена в член 8, параграф 2 от същата директива, но не са били включени в приложение I към нея (4), с оглед на евентуалното включване на веществото в приложение I.
            
         
               (11)
            
            
               Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
            
         ПРИЕ НАСТОЯЩОТО РЕШЕНИЕ:
   Член 1
   Диклоран не се включва като активно вещество в приложение I към Директива 91/414/ЕИО.
   Член 2
   Държавите-членки гарантират, че:
   
               а)
            
            
               разрешенията за продукти за растителна защита, съдържащи диклоран, ще бъдат отнети до 18 март 2009 г.;
            
         
               б)
            
            
               считано от датата на публикуване на настоящото решение няма да се издават, нито ще се подновяват разрешения за продукти за растителна защита, съдържащи диклоран.
            
         Член 3
   Всеки гратисен период, предоставен от държавите-членки в съответствие с разпоредбите на член 4, параграф 6 от Директива 91/414/ЕИО, е възможно най-кратък и изтича най-късно на 18 март 2010 г.
   Член 4
   Адресати на настоящото решение са държавите-членки.
   
      Съставено в Брюксел на 18 септември 2008 година.
      
         
            За Комисията
         
         Androulla VASSILIOU
         
         
            Член на Комисията
         
      
   
   
      (1)  ОВ L 230, 19.8.1991 г., стр. 1.
   
      (2)  ОВ L 55, 29.2.2000 г., стр. 25.
   
      (3)  ОВ L 224, 21.8.2002 г., стр. 23.
   
      (4)  ОВ L 15, 18.1.2008 г., стр. 5.